น้ำมันพุ่งแรง/ทองลง/ดาวโจนส์บวกเล็กน้อย
หุ้นดาวโจนส์ปิดบวก 3.36 จุด ด้านราคาน้ำมันพุ่ง 1.03 ดอลลาร์ ขณะที่ทองคำลดลง 1.30 ดอลลาร์
28 เม.ย. 2564

ดัชนีเฉลี่ยอุตสาหกรรมดาวโจนส์ปิดที่ 33,984.93 จุด เพิ่มขึ้น 3.36 จุด หรือ +0.01% ดัชนี เอสแอนด์พี 500 ปิดที่ 4,186.72 จุด ลดลง 0.90 จุด หรือ -0.02% ดัชนี แนสแดค ปิดที่ 14,090.22 จุด ลดลง 48.56 จุด หรือ -0.34%
ดัชนีดาวโจนส์ตลาดหุ้นนิวยอร์กปิดบวกเล็กน้อยเมื่อวันที่ 27 เม.ย. เนื่องจากนักลงทุนชะลอการซื้อขายก่อนที่บริษัทเทคโนโลยีรายใหญ่ซึ่งรวมถึงไมโครซอฟท์และอัลฟาเบท จะเปิดเผยผลประกอบการไตรมาส 1 ขณะเดียวกันนักลงทุนจับตาผลการประชุมนโยบายการเงินของธนาคารกลางสหรัฐ (เฟด) ซึ่งจะมีการแถลงในวันนี้(28 เม.ย.)ตามเวลาสหรัฐ
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมิถุนายน เพิ่มขึ้น 1.03 ดอลลาร์ ปิดที่ 62.94 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนมิถุนายน เพิ่มขึ้น 77 เซ็นต์ ปิดที่ 66.42 ดอลลาร์ต่อบาร์เรล
สัญญาน้ำมันดิบเวสต์เท็กซัสตลาดนิวยอร์กปิดบวก หลังจากกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติคงนโยบายการผลิตน้ำมันเอาไว้เท่าเดิม
ราคาทองคำตลาดโคเม็กซ์ งวดส่งมอบเดือนมิถุนายน ลดลง 1.30 ดอลลาร์ ปิดที่ 1,778.80 ดอลลาร์ต่อออนซ์